### NN 99/2017 (6.10.2017.), Presuda Visokoga upravnog suda Republike Hrvatske broj: Usoz-160/15-7 od 4. srpnja 2017.

VISOKI UPRAVNI SUD REPUBLIKE HRVATSKE

2297

PRESUDA

Visoki upravni sud Republike Hrvatske u vijeću sastavljenom od sudaca toga suda Lidije Vukičević, predsjednice vijeća, mr. sc.Inge Vezmar Barlek, Eveline Čolović Tomić, mr. sc. Ivice Kujundžića i Senke Orlić-Zaninović, članova vijeća, uz sudjelovanje više sudske savjetnice Marine Zagorec, zapisničarke, povodom obavijesti »prava na čisti grad« Buzet, radi ocjene zakonitosti općeg akta, na sjednici održanoj dana 4. srpnja 2017.

presudio je

Ukida se Odluka o donošenju Izmjena i dopuna Urbanističkog plana uređenja za područje gospodarske namjene – proizvodne Mala Huba 2 (»Službene novine Grada Buzeta« br. 11/14.).

Obrazloženje

Zainteresirana javnost grada Buzeta Inicijativa »Pravo na čisti grad« Buzet podnijela je zahtjev za ocjenu zakonitosti Odluke o donošenju Izmjena i dopuna Urbanističkog plana uređenja za područje gospodarske namjene – proizvodne Mala Huba 2 (»Službene novine grada Buzeta« br. 11/14. dalje u tekstu: Odluka), odredbu članka 7. kojom se mijenja članak 5. Urbanističkog plana gospodarske zone Mala Huba 2., u stavku 2. druga rečenica koja glasi:

»u površinama iz stavka 1. ovog članka omogućava se realizacija građevina za gospodarenje otpadom od lokalnog značaja (kompostana i drugih) sukladno važećim propisima kojima se uređuje gospodarenje otpadom« i članak 46., kojim se u članku 47. dodaju stavci 2. do 4. Urbanističkog plana gospodarske zone Mala huba 2, i to stavak 4. koji glasi: »(4) U obuhvatu Plana omogućava se realizacija građevina za gospodarenje otpadom od lokalnog značaja sukladno važećim propisima kojima se uređuje gospodarenje otpadom.«

Smatraju da su navedene odredbe u suprotnosti s nizom propisa Republike Hrvatske i Europske unije te strateškim dokumentima prostorno-planskog uređenja Istarske županije i Grada Buzeta. Navode da je na temelju takve sporne Odluke Upravni odjel za decentralizaciju, lokalnu i područnu (regionalnu) samoupravu, prostorno uređenje i gradnju Istarske županije, Odsjek za prostorno uređenje i Grad Buzet (u daljnjem tekstu: Odsjek) donio pojedinačnu odluku odnosno izdao građevinsku dozvolu klasa: UP/I-361-03/15-01/000284, urbroj: 2163-1-18-02/1-15-0014 od 20. listopada 2015. godine, povodom zahtjeva investitora ADRIA ETA d.o.o. za usluge i trgovinu iz Zagreba, Gromača 5 kojom je dozvolio formiranje građevinske čestice građevine gospodarske namjene, proizvodne djelatnosti – fermentacijska kompostana, proizvodnja organskog humusnog gnojiva, treće skupine i građenje građevine gospodarske namjene, proizvodne djelatnosti – fermentacijska kompostana, proizvodnja organskog humusnog gnojiva treće skupine (dalje u tekstu: fermentacijska kompostana) na katastarskim česticama k.č.br. 2544/1, 2540, 2544/4, 2544/5 k.o. Buzet (Mala Huba, u skladu s glavnim projektom, zajedničke oznake 29/15. Kapacitet gotovog komposta (komercijalnog naziva organskog humusnog gnojiva) je 5.400 t godišnje, a radi se o lokaciji gospodarske zone proizvodne namjene (Mala Huba 2) s potencijalnim i nesagledivim štetnim posljedicama i utjecajem na zdravlje ljudi (posebno na podnositelja ovog zahtjeva), okoliš, vodu, zrak, tlo, biljke i životinje, uzrokovane neugodnih mirisa, te upitnom kakvoćom življenja podnositelja ovog zahtjeva koji žive ili rade u neposrednoj blizini te lokacije, odnosno u okolnim naseljima ili gospodarskoj zoni Mala Huba 2, kao i opstanak i razvoj ostalih gospodarskih djelatnosti u toj gospodarskoj zoni, kao i moguću materijalnu štetu koja bi nastala obezvređivanjem postojećih stambenih i poslovno gospodarskih objekata i drugih nekretnina.

Problematiku prostornog planiranja i uređenja obrazlažu time što se svi dokumenti prostornog uređenja, pa tako i odluka, donose, dopunjavaju i mijenjaju prema odredbama Zakona o prostornom uređenju (»Narodne novine« 153/13.), koji je stupio na snagu 1. siječnja 2014. godine (dalje u tekstu: ZPU), a temeljem prijelaznih odredaba ovog Zakona u tom razdoblju od pet godina primjenjuju se i odredbe Zakona o prostornom uređenju i gradnji (»Narodne novine« 76/07., 38/09., 55/11., 90/11., 50/12. i 55/12. – dalje u tekstu: ZPUG) na način i u opsegu određenom prijelaznim odredbama – posebno člankom 188. i 198. ZPU. Posebno ističu odredbe članka 61. ZPU koje se odnose na usklađenost prostornih planova i članak 60. ZPUG-a koji se odnosi na usklađenost i istodobnost izrade dokumenata prostornog uređenja. Prema tim odredbama odluka kao prostorno planski dokument niže razine (užeg područja) mora biti usklađen s prostornim planom više razine (odnosno šireg područja).

Relevantnim dokumentima prostornog uređenja više razine (šireg područja) za ocjenu zakonitosti odluke smatraju Prostorni plan Istarske županije (»Službene novine Istarske županije« br. 02/02., 04/05., 10/08., 07/10., 16/11. i 13/12.) kao strategijski prostorno-planski dokument Istarske županije i Prostorni plan uređenja Grada Buzeta (»Službene novine Grada Buzeta« br. 2/05. i 2/13.), kao sveobuhvatni strategijski prostorno planski dokument Grada Buzeta.

U Prostornom planu Istarske županije određena su područja (lokacije) za građenje građevina za postupanje otpadom i to odredbama članka 34. točke 10. pod b) i članka 119. U gospodarskoj zoni Mala Huba 2 kao ni na preostalom području Grada Buzeta nema većih lokalnih koncentracija stajskog gnoja s peradarskih farmi, pa nije bilo potrebe ni uvjeta za određivanje te lokacije za građenje fermentacijske kompostane, posebno i zbog toga što je na udaljenosti od jedva 700 m od kompostane na lokaciji »Griža« predviđena kompostana koja svojim kapacitetom i lokacijom može prihvatiti sav biološki otpad i stajski gnoj pogodan za proizvodnju komposta sa čitavog područja Grada Buzeta. Navode Prostorni plan uređenja Grada Buzeta kao strateški dokument prostornog uređenja najviše razine na području Grada Buzeta, kojim je određeno područje (lokacija) za građenje građevina za postupanje s otpadom i to u poglavlju 7. s naslovom »Postupanje s otpadom«, u članku 170. točka 7.1. i članku 171. točka 7.2., gdje se između ostalog navodi da su se građani Grada Buzeta opredijelili za cjeloviti sustav gospodarenja otpadom Grada Buzeta, što podrazumijeva pored privremenog odlaganja otpadom, Transver stanicu i kompostiranje zelenog reza te bio razgradivog otpada skupljenog u ugostiteljskim objektima i na tržnici, te su za to određene lokacije »Griža« i »Golače«. Prostorni plan Grada Buzeta, izvan navedenih lokacija, pa tako ni u gospodarskoj zoni Mala Huba 2 ne omogućava građenje građevina za postupanje s otpadom u koje spada fermentacijska kompostana. Izgradnja fermentacijske kompostane na predviđenoj lokaciji ne bi bila u skladu čak ni sa samim spornim odredbama iz članka 7. i 46. Odluke o donošenju izmjena i dopuna Urbanističkog plana uređenja za područje gospodarske namjene – proizvodne, Mala Huba 2, jer te odredbe omogućavaju izgradnju građevina za gospodarenje otpadom od lokalnog značaja (kompostana i drugi). Građevina za gospodarenje otpadom od lokalnoj značaja (kompostana i drugi) može se podvesti samo pod pojam i u okvire koje određuje članak 119. Prostornog plana Istarske županije koji daje mogućnost i uvjetuje: »Prostornim se planovima gradova i općina određuju lokacije kompostana, a pojedine općine i gradovi mogu planirati izgradnju kompostana i na drugim lokacijama izvan onih određenih ovim Planom, ukoliko se zbog većih lokalnih koncentracija biološki materijal isplati prerađivati na licu mjesta.«. Iz razloga što u toj gospodarskoj zoni, a niti na čitavom preostalom području Grada Buzeta nema većih lokalnih koncentracija biološkog otpada ili stajskog gnoja s peradarskih farmi, nije bilo potrebe ni uvjeta iz navedenog članka 119. Prostornog plana Istarske županije za određivanje drugih lokacija za građenje kompostana, posebno ne onih kapaciteta fermentacijske kompostane, izvan lokacije »Griža«. Prostornim planom uređenja Grada Buzeta predviđena kompostana na lokaciji »Griža« svojim kapacitetom i smještajem može prihvatiti sav biološki materijal, otpad i stajski gnoj pogodan za proizvodnju komposta sa čitavog područja Grada Buzeta. Na čitavom području Grada Buzeta ne može se skupiti biološkog otpada, posebno ne stajskog gnoja s peradarskih farmi ni za dva dana rada godišnje fermentacijske kompostane, pa smatraju da se ne može podvesti pod pojam kompostana od lokalnog značaja. Zbog odredaba o usklađenosti dokumenta prostornog uređenja niže razine sa dokumentom prostornog uređenja više razine (šireg područja) primjenjuju se odredbe prostornog plana više razine, pa proizlazi da su sporne odredbe Odluke kao dokumenta prostornog uređenja niže razine (užeg područja) nezakonite, jer nisu usklađene s navedenim odredbama Prostornog plana Istarske županije niti s odredbama Prostornog plana Grada Buzeta kao prostorno-planskih dokumenata više razine koji na lokaciji gospodarske zone Mala Huba 2 ne predviđaju mogućnost građenja građevina za gospodarenje otpadom niti kompostana niti ta lokacija ispunjava tim dokumentima zahtijevane uvjete za određivanje takve namjene.

Zainteresirana javnost Grada Buzeta okupljena u inicijativi »Pravo na čisti grad« Buzet koju je potpisalo 768 zainteresiranih građana Grada Buzeta protiv gradnje fermentacijske kompostane i povodom prigovora o neusklađenosti planova prostornog uređenja na sjednici 2. travnja 2015. na prijedlog gradonačelnika Grada Buzeta je donijelo Odluku o raspisivanju lokalnog referenduma (koji zainteresirana javnost nije tražila) za cijelo područje Grada Buzeta radi izjašnjavanja građana o pitanju jesu li za izgradnju kompostane. Prema izvješću o provedenom lokalnom referendumu Povjerenstvo za provedbu lokalnog referenduma održanog 3. svibnja 2015. utvrdilo je da je ukupno za glasovalo 455 birača (28,31%), a protiv 1135 birača (70,63%), a budući da referendumu nije pristupila većina od ukupnog broja birača upisanih u popis birača jedinice lokalne samouprave u kojoj je raspisan referendum, u skladu s odredbom članka 6. stavka 3. Zakona o referendumu nije donesena odluka, ali je gradonačelnik Grada Buzeta slijedećeg dana nakon referenduma izrazio zadovoljstvo rezultatima referenduma koji je protumačio na način da svi birači koji nisu pristupili referendumu su zapravo za odluku o izgradnji kompostane u poduzetničkoj zoni Mala Huba 2, radi čega je Grad Buzet obvezan izvršiti volju većine građana Grada Buzeta i realizirati taj projekt. Smatraju da je odluka o referendumu bila samo sredstvo da se na sjednici Gradskog vijeća Grada Buzeta od 2. travnja 2015. onemogući bilo kakva rasprava o prigovoru da Grad Buzet nije valjano uskladio planove prostornog uređenja za predmetni zahvat.

Predlagatelji iznose i problematiku zaštite okoliša i uređenja gospodarenja otpadom, te navode da je gradonačelnik Grada Buzeta svojim zaključkom odredio javni uvid (javnu raspravu) u trajanju od 15 dana i time povrijedio odredbe članka 162. i 163. Zakona o zaštiti okoliša (»Narodne novine«, broj 80/13., 153/13. i 78/15.) i odredbe članka 22. Zakona o održivom gospodarenju otpadom (»Narodne novine«, broj 94/13.), koje određuju način sudjelovanja javnosti i zainteresirane javnosti u postupku donošenja dokumenata prostornog uređenja u pitanjima vezanim za gospodarenje otpadom i rok sudjelovanja javnosti odnosno trajanju javne rasprave od najmanje 30 dana. Uz to smatraju da je trebalo provesti stratešku procjenu utjecaja na okoliš u nadležnosti ministarstva jer se primjenjuju odredbe Zakona o zaštiti okoliša u postupku donošenja dokumenata prostornog uređenja u pitanjima vezanim za gospodarenje otpadom. Te procjene nisu provedene što je protivno navedenim odredbama zakona.

Navodi dužnost Grada Buzeta da prije realizacije zahvata iz područja gospodarenja otpadom u dokumentima prostornog uređenja odredi područje (lokaciju/e) za građenje građevina za gospodarenje otpadom u koje spada i fermentacijska kompostana.

Navode plan gospodarenja otpadom Istarske županije do 2015. godinu koji je objavljen u »Službenim novinama Istarske županije«, broj 14/2008, a koji je u točci 5.2. prostorno-planske dokumentacije pored ostalog odredio reciklažno dvorište s transfer stanicom i kompostanom (Umag, Poreč, Buzet) i izričito propisao da »se mikrolokacije određuju u prostornom planu uređenja gradova i općina. Općine i gradovi mogu prostornim planom uređenja općine i grada predvidjeti veći broj lokacija od onih koje su određene planom ukoliko je to ekološki i ekonomski opravdano«. Kompostana je zahvat u prostoru (građevina) u kojoj se vrši djelomična biološka razgradnja organskog dijela otpada uz proizvodnju korisnog produkta (komposta) ili ostatnog otpada koji se deponira na sanitarni deponij«. Prema ovom dokumentu lokaciju za građenje građevina za gospodarenje otpadom u koje spada i fermentacijska kompostana bilo je moguće odrediti samo Prostornim planom uređenja Grada Buzeta, a ne nekim drugim dokumentom prostornog uređenja niže razine, kao što je sporna Odluka.

Predlagatelji navode i odredbu članka 133. Zakona o zaštiti okoliša i članak 9. Zakona o održivom gospodarenju otpadom, koje odredbe Grad Buzet nije poštivao, a odnose se na ciljeve sprečavanja onečišćavanja okoliša i ograničavanja posljedica onečišćenja koje treba uzeti u obzir pri izradi prostornih planova i pri donošenju odluka u skladu s propisom kojim se uređuje prostorno uređenje, posebno prilikom određivanja lokacija za nova postrojenja odnosno područna postrojenja, te naglašavaju odredbe uredaba 1069/2009/EZ, 142/2011/EU, prema kojima države članice trebaju donijeti propis kojim će urediti preradu biološko razgradivih otpada i upotrebu komposta, u kojem je između ostalog trebalo odrediti i udaljenost vanjskog ruba kompostana od vanjskog ruba stambenih, ugostiteljskih, upravnih, uredskih i trgovačkih te ostalih objekata u kojima borave ljudi. Kao primjer navode Sloveniju, Austriju i Njemačku koje su udaljenost od masivnih stambenih objekata strogo propisale za kapacitete kompostiranja preko 300 tona godišnje odnosno ispod jedne tone dnevno, i to najmanje 300 metara kod zatvorenog kompostiranja i najmanje 500 metara kod otvorenog kompostiranja, pri čemu napominju da je ova kompostana otvorenog tipa i da na udaljenosti do 300 metara od njene lokacije egzistira više gospodarskih tvrtki koje zapošljavanju oko 200 radnika i više stambenih objekata, te kad bi se uzelo u obzir sve stambene objekte na udaljenosti do 500 metara dolazi do činjenice da u njima prebiva i stanuje većina potpisnika podneska, a na udaljenosti od jedva 70 metara prolazi državna cesta Tunel Učka – granični prijelaz Požane kojim u ljetnoj sezoni ulaze kolone turista iz zapadne Europe u Hrvatsku za destinacije u Istri, Kvarneru i dalje u Dalmaciji.

Predlagatelji posebno naglašavaju problematiku izdavanja građevinske dozvole i povrede pravnog interesa podnositelja zahtjeva. Smatraju da je zanemarena činjenica pri izdavanju građevinske dozvole da se na lokaciji poduzetničke zone Mala Huba ne može graditi građevina kao što je fermentacijska kompostana i to iz svih već navedenih razloga. Iz razloga proizvodnog kapaciteta kompostane prema odredbama Uredbe o okolišnoj dozvoli i popisu djelatnosti kojima se mogu prouzročiti emisije kojima se onečišćuje tlo, zrak, vode i more za djelatnost, prema mišljenju predlagatelja, nije bitan dnevni kapacitet određen prema glavnom projektu koji je znatno niži od onoga za koji je potrebno provesti procjenu utjecaja na okoliš, odnosno okolišnu dozvolu, već se količina otpada stajskog gnoja u proizvodnom procesu i na skladištenju (na deponij) kao količine otpada koje u jednom danu steknu utjecaj na okoliš zbrajaju, tako da stvarni dnevni kapacitet iznosi 2662 tone dnevno. U aktu o izdavanju građevinske dozvole pogrešno je utvrđeno činjenično stanje, pa slijedom toga i pogrešno primijenjena odredba članka 4. Zakona o gradnji svrstavajući građevinu fermentacijsku kompostanu u treću skupinu – građevine za koje se utvrđuju posebni uvjeti umjesto u drugu skupinu – građevinu za koje se prema posebnim propisima posebni uvjeti utvrđuju u postupku procjene utjecaja na okoliš i u postupku ocjene prihvatljivosti zahvata za ekološke mreže, sukladno propisima koje su već naveli. Zbog takvog svrstavanja građevine u postupku prije izdavanja građevinske dozvole propušteno je utvrditi obvezu o provođenju monitoringa, postupka od izuzetne važnosti u kojem se utvrđuju početni parametri o kakvoći tla, vode, zraka, buke, vibracije i dr. temeljem kojih se kasnije nakon početka rada fermentacijske kompostane može utvrditi je li došlo do pogoršanja utjecaja na okoliš.

Završno podnositelj zaključuje da povreda odredaba zakona, koje je već naveo u prijedlogu ima za posljedicu donošenje pojedinačnog akta – građevinske dozvole koja je ne zakoniti pojedinačni akt, s potencijalnim i nesagledivim štetnim posljedicama i utjecajem na zdravlje ljudi, a posebno na podnositelje zahtjeva, okoliš, vodu, zrak, tlo, biljke i životinje, uzrokovanje neugodnih mirisa, s upitnom kakvoćom življenja onih koji žive ili rade u neposrednoj blizini te lokacije.

Predlažu stoga ovom Sudu da donese rješenje o obustavi izvršenja osporenih odredbi Odluke o donošenju izmjena i dopuna Urbanističkog plana uređenja i presudu kojom će se ukinuti osporene odredbe Odluke o donošenju izmjena i dopuna Urbanističkog plana uređenja i to dio članka 7., kojim se mijenja članak 5. Urbanističkog plana i članak 46. kojim se u članku 47. dodaju stavci 2. – 4. Urbanističkog plana.

U odgovoru Gradsko vijeće Grada Buzeta navodi da je nakon donošenja izmjena i dopuna Urbanističkog plana pristupio izradi prijedloga plana, što je ugovoreno sa stručnim izrađivačem Plana, a tijekom izrade plana društvo Adria Eta d.o.o. je kao zainteresirani investitor iskazala interes za izgradnju fermentacijske kompostane. Stručni izrađivač plana upoznat je sa iskazanim interesom za investiranje te je nakon usmenih konzultacija stručnog izrađivača plana s Upravnim odjelom za održivi razvoj Istarske županije rečeno da građevine takve namjene od lokalnog značaja trebaju biti planirane i njihova gradnja mora biti jasno omogućena planom. Obzirom na odredbu Prostornog plana Istarske županije koji u članku 119. omogućava da se prostornim planovima gradova i općina, odnosno svim prostornim planovima lokalne razine (znači i urbanističkim planom uređenja, a ne isključivo prostornim planom uređenja grada/općine) može planirati izgradnja kompostana i na drugim lokacijama osim onih određenih prostornom planom Istarske županije, unutar obuhvata predmetnog plana, jer je omogućena izgradnja predmetnih građevina. Nakon postupka javne rasprave do donošenja plana i na sjednici Gradskog vijeća Grada Buzeta donesena je Odluka, a u siječnju 2016. godine odnosno više od godinu dana nakon donošenja Odluke zaprimljeno je mišljenje Županijskog zavoda za prostorno planiranje Istarske županije u kojem se navodi da obzirom na činjenicu da Županijski zavod nije bio pozvan na javnu raspravu sukladno članku 87. Zakona o prostornom uređenju i gradnji («Narodne novine« 76/07., 38/09., 55/11., 90/11., 50/12., 55/12. i 80/13.) mišljenja su da postupak izrade i donošenja plana nije u cijelosti u skladu s odredbama Zakona.

Nakon provjere navedenih okolnosti utvrđeno je da posebna pisana obavijest svim javnopravnim tijelima nije upućena poštom (propustom službenika da otpremi potpisanu i pečaćenu posebnu pisanu obavijest prema članku 87. Zakona o prostornom uređenju i gradnji). Pristupilo se informiranju pri nadležnim tijelima (Ministarstvu graditeljstva i prostornog uređenja, te nadležnom Upravnom odjelu Istarske županije nadležnom za nadzor zakonitosti općih akata jedinice lokalne samouprave) o daljnjem postupanju, odnosno o načinu i mogućnostima stavljanja predmetnog općeg akta van snage po sili zakona. Nakon utvrđenog propusta u provedbi postupka javne rasprave, obzirom da u naknadnom roku ni jedno tijelo nije naložilo stavljanje akta van snage Gradsko vijeće Grada Buzeta na sjednici održanoj 1. lipnja 2016. godine donijelo je Odluku o stavljanju izvan snage predmetne Odluke u redovnom postupku, odnosno uz provođenje cjelovitog postupka stavljanja izvan snage prostornog plana (od prikupljanja posebnih zahtjeva javnopravnih tijela, provođenja javne rasprave, te nakon toga donošenja odluke o stavljanju izvan snage predmetne odluke, koji postupak je u tijeku).

Odluka o pokretanju postupka stavljanja izvan snage Odluke o izmjenama i dopunama Urbanističkog plana uređenja za područje gospodarske namjene – proizvodnje Mala Huba 2 objavljena je u Službenom glasniku u Službenim novinama Grada Buzeta broj 7 od 2. lipnja 2016. godine, čime je započet postupak stavljanja izvan snage Odluke za koju predlagatelji predlažu ocjenu zakonitostiUz prijedlog dostavljena je preslika građevinske dozvole kojom se dozvoljava građenje građevine gospodarske namjene, proizvodne djelatnosti – fermentacijske kompostane, proizvodnja organskog humusnog gnojiva, III skupine izdana investitoru Adria Eta d.o.o. Iz obrazloženja građevinske dozvole je vidljivo da je strankama u postupku omogućeno osobnim pozivom da izvrše uvid u spis predmeta, te se na poziv odazvalo samo trgovačko društvo Nera d.o.o. Buzet za k.č.br. 2550/2 Buzet, kojem je kao stranci predmetna građevinska dozvola i dostavljena prema dostavnoj naredbi.

Proizlazi da predlagatelji nisu bili stranke u postupku u kojem je izdana građevinska dozvola, niti to u svom prijedlogu navode pa stoga u smislu odredaba Zakona o upravnim sporovima nisu niti ovlašteni podnijeti zahtjev za ocjenu zakonitosti općeg akta u smislu članka 83. stavka 1 Zakona o upravnim sporovima (»Narodne novine« broj 20/10., 143/12., 152/14., 94/16. i 29/17., dalje u tekstu: ZUS).

Sud je na temelju ovlaštenja iz članka 83. stavka 2 ZUS-a, po službenoj dužnosti pokrenuo postupak ocijene zakonitosti odluke uzevši iznijete navode kao obavijest.

U konkretnom slučaju donositelj akta je u svojem odgovoru iznio činjenice koje čine predmetnu odluku nezakonitom, jer u postupku donošenja odluke nisu poštivane odredbe članka 87. ZPUG-a, radi čega je donositelj akta započeo postupak stavljanja izvan snage predmetne odluke.

Iz razloga što je utvrđeno da je osporeni opći akt donesen protivno zakonom propisanom postupku trebalo je temeljem članka 86. stavak 3. Zakona o upravnim sporovima taj opći akt ukinuti.

Zbog načina na koji je odlučeno nije bilo osnove za donošenje odluke o obustavi izvršenja pojedinih odredaba Odluke.

Sukladno odredbi članka 86. stavak 4. ZUS-a ukinuti opći akt prestaje važiti danom objave ove presude u »Narodnim novinama«.

Broj: Usoz-160/15-7

Zagreb, 4. srpnja 2017.

Predsjednica vijeća
 Lidija Vukičević, v. r.